Brumbies strompel met neerlaag voort na hul kwarteind | Maroela Media
Agt neerlae in hulle 14 wedstryde tot dusver en ŉ totaal van slegs 34 ligapunte is tans die Brumbies se treurige rekord wat ŉ batige punteverskil van net 54 insluit.
Die Reds het die so-so wedstryd op sy tuisveld met 16-15 gewen danksy Quade Cooper se strafdoel net voor die einde.
Soos dinge nou staan, sal die Brumbies teen die Hurricanes met hulle (tans) 11 oorwinnings in 14 wedstryde en 54 ligapunte moet speel. En soos hierdie konkoksie van ŉ kompetisie werk, sal die Brumbies die tuisveldvoordeel hê!
♦ Terwyl die Rebels steeds veg om nie die Australiese span te wees wat uit die Superreeks gesit word nie, het hulle gister met 22-31 teen die Western Force verloor.
Die Force, wat glo die ander span is wat gevaar loop om sy status te verloor, het nou vyf van sy huidige 14 wedstryde gewen en is tweede op die Australiese punteleer, al is dit met ŉ skamele 21 ligapunte. Die Rebels daarenteen het net een keer gewen, het slegs agt ligapunte en ŉ negatiewe punteverskil van 330.
Dit is een ligapunt meer as die Sunwolves wat tot dusver een uit 13 gewen het en 336 punte meer afgestaan het as wat hulle aangeteken het.
Agge nee, die Super15 moet nou kom … selfs met die Sunwolves steeds daar. Die huidige spul is ŉ belediging vir mense wat vir die spel omgee.